
**POZIVNICA**

**H**rvatska matica iseljenika ima čast pozvati Vas na svečano predstavljanje troknjižja o hrvatskoj zajednici u Brazilu autorai priređivača projektnih izdanjā dr. sc. Milana Puha iz São Paula, Brazil.



**P**redstavljanje će se održati **u četvrtak, 17. siječnja 2019. u 13 sati** u dvorani Hrvatske matice iseljenika, Trg Stjepana Radića 3, Zagreb.



**P**ozdravna riječ: Ravnatelj Hrvatske matice iseljenika Mijo Marić, prof.

**O** troknjižju hrvatske zajednice u Brazilu će govoriti povjesničari Hrvatskog instituta za povijest dr. sc. Gordan Ravančić i dr. sc. Darjan Godić, te autor i priređivač projektnih izdanjā dr. sc. Milan Puh iz São Paula, Brazil.

**M**oderatorica: Vesna Kukavica, voditeljica Odjela za nakladništvo HMI-ja

**O** autoru i troknjižju:

**D**r. sc. Milan Puh, Puljanin s višegodišnjom brazilskom adresom, voditelj je istraživačkog projekta **„Povijest Hrvata i hrvatskog useljeništva u Brazil”** u São Paulu od 2015. godine i priređivač knjigā „*Hrvatska u Brazilu – iseljeničke priče i priče o useljenju*”, *„Hrvatska u Brazilu do 1918: prva faza useljavanja”* i *„Hrvatska u Brazilu između 1918. i 1945.: druga faza useljavanja”.* Projekt se realizira uz financijsku potporu Središnjeg državnog ureda za Hrvate izvan RH. Na promociji ovog jedinstvenog troknjižja znanstvenici će predstaviti odabrane društvene i kulturne značajke hrvatske iseljeničke zajednice u Brazilu kroz prošlost i sadašnjost, te istodobno ukazati na demografske pokazatelje kao i stvaralačke prinose Hrvata razvitku te najveće i najmnogoljudnije države u Južnoj Americi.

Dr. sc. Milan Puh je profesor hrvatskog jezika i povijesti u *Croatiji Sacri Paulistani* i u *Društvu prijatelja Dalmacije* u jedanaestmilijunskoj metropoli São Paulu, gdje živi većina brazilskih Hrvata. Znanstveni je suradnik Centra za Slavenske studije Sveučilišta savezne brazilske države Paraná na znanstvenom projektu „Kartografija slavenskih studija u Brazilu: znanstveno-istraživački rad i njegova internacionalizacija”. Podsjetimo, hrvatska zajednica u Brazilu inače ima između šezdeset i osamdeset tisuća ljudi.

**Radujemo se susretu!**